b'\n_START_ARTICLE_\nTeisinis veiksnumas\n_START_SECTION_\nCivilinis veiksnumas\n_START_PARAGRAPH_\nCivilinis veiksnumas suprantamas kaip asmens gal\xc4\x97jimas savo veiksmais \xc4\xafgyti civilines teises ir pareigas (LR CK 2.5 str.). Civilinis veiksnumas skirtingai nei teisnumas, atsiranda ne nuo gimimo, o nuo tam tikro am\xc5\xbeiaus, kadangi su juo paprastai siejamas asmens geb\xc4\x97jimas laisvai reik\xc5\xa1ti savo vali\xc4\x85, taigi ir sudaryti \xc4\xafvairius teisinius sandorius._NEWLINE_Visi\xc5\xa1kas civilinis veiksnumas atsiranda, kai asmuo sulaukia pilnametyst\xc4\x97s, t. y. a\xc5\xa1tuoniolikos met\xc5\xb3. Visi\xc5\xa1k\xc4\x85 civilin\xc4\xaf veiksnum\xc4\x85 asmuo \xc4\xafgyja anks\xc4\x8diau, jei (a) sudaroma santuoka (kai \xc4\xafstatymai leid\xc5\xbeia sudaryti santuok\xc4\x85 nesulaukus a\xc5\xa1tuoniolikos met\xc5\xb3); (b) nepilnametis, sulauk\xc4\x99s \xc5\xa1e\xc5\xa1iolikos met\xc5\xb3, teismo tvarka pripa\xc5\xbe\xc4\xafstamas visi\xc5\xa1kai veiksniu (emancipuotu)._NEWLINE_Vaikas nuo 14 iki 18 met\xc5\xb3 turi santykin\xc4\xaf veiksnum\xc4\x85, kitaip tariant, sandorius gali sudaryti esant t\xc4\x97v\xc5\xb3 sutikimui. Iki 14 met\xc5\xb3 b\xc5\xabdingas dalinis veiksnumas, rei\xc5\xa1kiantis, kad visus sandorius, i\xc5\xa1skyrus smulkius buitinius ir kai kuriuos kitus Civiliname kodekse numatytus sandorius, u\xc5\xbe juos sudaro t\xc4\x97vai.\n_START_SECTION_\nNeveiksnumas\n_START_PARAGRAPH_\nNeveiksnumas \xe2\x88\x92 asmens teisinis statusas, kai asmuo negali d\xc4\x97l tam tikr\xc5\xb3 sutrikim\xc5\xb3 ar nepakankam\xc5\xb3 asmenini\xc5\xb3 geb\xc4\x97jim\xc5\xb3 savaranki\xc5\xa1kai priimti sprendim\xc5\xb3 d\xc4\x97l kai kuri\xc5\xb3 ar vis\xc5\xb3 savo asmenini\xc5\xb3 ar ekonomini\xc5\xb3 reikal\xc5\xb3, ar negali suvokti, i\xc5\xa1reik\xc5\xa1ti \xc5\xa1i\xc5\xb3 sprendim\xc5\xb3 ar veikti pagal juos, bei ginti savo interesus. Daugeliu atvej\xc5\xb3 pilname\xc4\x8diai asmenys, pripa\xc5\xbeinti neveiksniais, praranda teis\xc4\x99 priimti bet kokius netgi pa\xc4\x8dius elementariausius sprendimus, taip pat ir \xc4\xafgyvendinti kitas pagrindines \xc5\xbemogaus teises.\n_START_SECTION_\nNeveiksniu pripa\xc5\xbeinimo proced\xc5\xabros\n_START_PARAGRAPH_\nNeveiksnumas yra nustatomas teismo civilinio proceso tvarka. Bylos d\xc4\x97l fizinio asmens pripa\xc5\xbeinimo neveiksniu nagrin\xc4\x97jamos ypatingosios teisenos tvarka. Pra\xc5\xa1ym\xc4\x85 pripa\xc5\xbeinti asmen\xc4\xaf neveiksniu teismui turi teis\xc4\x99 paduoti to asmens sutuoktinis, t\xc4\x97vai, pilname\xc4\x8diai vaikai, globos (r\xc5\xabpybos) institucija arba prokuroras._NEWLINE_S\xc4\x85ra\xc5\xa1as asmen\xc5\xb3, turin\xc4\x8di\xc5\xb3 teis\xc4\x99 paduoti parei\xc5\xa1kim\xc4\x85 d\xc4\x97l asmens pripa\xc5\xbeinimo neveiksniu, yra i\xc5\xa1samus ir baigtinis, tod\xc4\x97l kit\xc5\xb3 asmen\xc5\xb3 pateikti pra\xc5\xa1ymai neturi b\xc5\xabti teismo nagrin\xc4\x97jami. Asmens sutuoktinis, t\xc4\x97vai ar pilname\xc4\x8diai vaikai gali b\xc5\xabti suinteresuoti paduoti teismui parei\xc5\xa1kim\xc4\x85 pripa\xc5\xbeinti asmen\xc4\xaf neveiksniu, atsi\xc5\xbevelgiant \xc4\xaf asmens sveikatos bei elgesio ypatumus. Globos (r\xc5\xabpybos) institucijos parei\xc5\xa1kim\xc4\x85 pripa\xc5\xbeinti asmen\xc4\xaf neveiksniu gali paduoti savo iniciatyva arba jo \xc5\xa1eimos nari\xc5\xb3 pra\xc5\xa1ymu. Prokuroras parei\xc5\xa1kim\xc4\x85 pripa\xc5\xbeinti asmen\xc4\xaf neveiksniu ar ribotai veiksniu pateikia teismui siekdamas apginti vie\xc5\xa1\xc4\x85j\xc4\xaf interes\xc4\x85.'